Abd ar-Rahman as-Sufi
Den Abd ar-Rahman as-Sufi, gebuer de 7. Dezember 903 a gestuerwen de 25. Mee 986, och ënner den Nimm Abd al-Rahman al-Sufi, oder Abd al-Rahman Abu al-Husain an an der westlecher Welt als Azophi bekannt, war e perseschen Astronom.

Liewen a Verdéngschter 

Hien huet zu Isfahan um Haff vum Emir Adud ad-Daula gelieft an hat sech mat Wierker vu griicheschen Astronome befaasst, besonnesch déi vum Claudius Ptolemäus, deem säi „Grousst astronomescht System“ ëm 800 an d'Arabescht iwwersat gouf („Almagest“).

Den as-Sufi hat en ettlech Korrekturen an der ptolemäescher Stärelëscht gemaach, déi besonnesch unhand vun eegenen Observatiounen iwwer d'Hellegkeet gemaach goufen. Hien hat och versicht, déi griichesch an traditionell arabesch Stären- a Stärebildnimm a Bezéiung ze setzen. Hien hat och ënner anerem d'Berechnung vum Sonnejoer verbessert an hat sech mam dem villsäitege Benotze vum Astrolabium beschäftegt.

Hien hat och observéiert, datt de Plang vun der Ekliptik am Verhältnes zum Himmelsequator gebéit ass an hat eng genee Berechnung vum tropesche Joer gemaach.

De Moundkrater Azophi (Duerchmiesser 47 km) an den Asteroid (12621) Alsufi droe säin Numm.

Haaptwierk 
Den as-Sufi hat säin Haaptwierk, d'Buch vun de Fixstären ëm d'Joer 964 op Arabesch, der Bildungssprooch vum Islam verëffentlecht. D'Buch stellt eng Bréck zum Almagest vum Ptolemäus duer. Et enthält Illustratioune vu Stärekonstellatioune souwéi Beschreiwunge vu Stären, mat hirer Positioun, Hellegkeet a Faarf. D'Wierk gouf no Stärebiller zesummegefaasst.

Doran ernimmt hien ë. a. souwuel déi grouss Magellanesch Wollek, déi hien al-Bakr (de wäissen Ochs) genannt huet, wéi och den Andromedaniwwel, laang ier déi éischtgenannt vum Ferdinand Magellan als éischten Europäer gesi gouf, an dee leschtgenannten nach virun der Erfindung vum Teleskop am Joer 1612 vum Simon Marius zeréckentdeckt gouf.

Literatur 
Wierkausgaben
 Kitab suwar al-kawakib al-thamaniya wa-'l-arba'in, Daar al-Afaq al jadida, Beirut 1981.
 Description des étoiles fixes: Suwar al-kawakib. Traduction de Hans Carl Frederik Christian Schjellerup. Edité par Fuat Sezgin, Eggers, St.-Pétersbourg 1874; Nodrock IGAIW, Frankfurt 1986. (Digitalisat UB Halle)
Sekundärliteratur
 Heinrich Suter: Die Mathematiker und Astronomen der Arabischen Literatur und ihre Werke, 1900, Nodrock Amsterdam 1982. (Digitalisat Bibalex; Michigan)

Biller

Kuckt och 

 Almagest

Um Spaweck 

 Kuerzbiographie vum Al Sufi op SEDS.org
 Digitalisat des Kitab Suwar al-Kawakib al-Thabita, Ms. 266 des Aga Khan Museums, 17. Jh.
 Buch vun de Fixstäre bei www.atlascoelestis.com
 Liber locis stellarum fixarum, 964, manoscritto del 1417 riprodotto il 1730 bei www.atlascoelestis.com
 Al-Sūfī's Book of the Constellations of the Fixed Stars and its Influence on Islamic and Western Celestial Cartography

Gebuer 903
Gestuerwen 986
Persesch Astronomen